b'\n_START_ARTICLE_\nNat\xc5\xabriniai mainai\n_START_PARAGRAPH_\nMainai (angl. barter) \xe2\x80\x93 preki\xc5\xb3 ir paslaug\xc5\xb3 main\xc5\xb3 sistema, nenaudojanti pinig\xc5\xb3 kaip tarpininko. Tai prekyba, paremta nat\xc5\xabriniais mainais, kai prek\xc4\x97s ir paslaugos kei\xc4\x8diamos \xc4\xaf prekes ir paslaugas nenaudojant pinig\xc5\xb3. Prek\xc4\x97s \xc4\xafvertinamos pagal pasaulines arba sutartines kainas, siekiant laiduoti main\xc5\xb3 ekvivalenti\xc5\xa1kum\xc4\x85. Nat\xc5\xabriniai mainai paprastai vyksta tarp dviej\xc5\xb3 arba daugelio \xc5\xa1ali\xc5\xb3. Pagrindin\xc4\x97s \xc5\xa1i\xc5\xb3 main\xc5\xb3 prie\xc5\xbeastys: valiutos tr\xc5\xabkumas, konvertavimo i\xc5\xa1laidos, kurso nepastovumas, patikimas tiek\xc4\x97jas, laiko s\xc4\x85naudos, paprastumas ir kt._NEWLINE_Pirmyk\xc5\xa1t\xc4\x97je visuomenin\xc4\x97je bendruomen\xc4\x97je buvo naudojamas tik toks prekybos b\xc5\xabdas. Tais laikais \xc5\xbemon\xc4\x97s ne\xc5\xbeinojo kas yra pinigai, o jei jie ir buvo, tai da\xc5\xbenai buvo suprantami kaip prek\xc4\x97. \xc5\xbdmon\xc4\x97s vietoj pinig\xc5\xb3 naudojo vertingesnius, ilgiau galin\xc4\x8dius i\xc5\xa1silaikyti daiktus, tokius, kaip \xc5\xbev\xc4\x97reli\xc5\xb3 kailius, gr\xc5\xabdus, kriaukles, metal\xc5\xb3 lydinius._NEWLINE_Dabartiniais laikais dar pasitaiko, kad \xc5\xbemon\xc4\x97s apsikei\xc4\x8dia daiktais. Taip pat nat\xc5\xabriniai mainai i\xc5\xa1auga hiperinfliacijos laikotarpiu, kai \xc5\xbemon\xc4\x97ms sunkiau nustatyti tikr\xc4\x85 daikt\xc5\xb3 kain\xc4\x85 pinigais ar i\xc5\xa1 vis nenori tur\xc4\x97ti nuvert\xc4\x97jan\xc4\x8di\xc5\xb3 pinig\xc5\xb3. Vykdant nat\xc5\xabrinius mainus stengiamasi i\xc5\xa1 karto apsikeisti lygiavert\xc4\x97mis prek\xc4\x97mis.'